<classify> WAGONJWA waliopandikizwa figo katika Hospitali ya Taifa Muhimbili MNH jijini Dar es Salaam, sasa wamefikia 47, huku MNH ikifanikiwa kuokoa Sh bilioni 3.5 tangu huduma hii ilipoanza kutolewa Novemba 2017. Upandikizaji figo kwa wagonjwa hao endapo ungefanyika nje ya nchi ungegharimu Sh bilioni 4.7, lakini kufanyika MNH Sh bilioni 1.1 zimeokolewa kwani mgonjwa mmoja nje hugharimu kiasi cha Sh milioni 80 hadi miioni 100 wakati nchini inagharimu Sh milioni 25. Jana, wagonjwa wanne wameruhusiwa kurejea nyumbani kutokana na afya zao kuendelea vizuri ikiwa ni mwendelezo wa Hospitali ya Taifa ya Muhimbili kutoa huduma ya upandikizaji figo. Daktari Bingwa wa Magonjwa ya Figo wa MNH, Dk Jacqueline Shoo alisema upandikizaji figo kwa wagonjwa wanne ulianza wiki iliyopita akiwamo mtoto wa miaka tisa, Othniel Kimaro anayeishi Tanga.Dk Shoo alisema wengine waliopandikizwa figo na kuruhusiwa kurejea nyumbani ni mkazi wa Mtwara, Dominic Uledi, mkazi wa Singida, Gasper Metta na mkazi wa Dar es Salaam, Ramadhani Munna. Alisema wananchi wanatakiwa kujitokeza kupima afya zao ili kujua mapema afya zao zinaendeleaje. Alisema baadhi ya watu wanachelewa kugundua kama wana matatizo ya figo kutokana na kutokuwa na uelewa wa magonjwa ya figo na hivyo amewashauri kwenda hospitali mara kwa mara kupima afya zao.Kuna changamoto kwa jamii katika uchangiaji wa figo, wengi hawana uelewa kuhusu matatizo ya figo, lakini nawaomba wananchi wajitokeze kuchangia endapo ndugu yake amepata tatizo la figo, alisema Dk Shoo.Akizungumzia ukubwa wa tatizo, Dk Shoo alisema katika kliniki ya wagonjwa wa figo kila mwezi MNH inapokea wagonjwa wapya 20 na miongoni mwao wanahitaji huduma ya kusafisha damu na wengine kupandikiza figo. Mkazi wa Tanga, Merry Michael aliyetoa figo kwa mtoto wake Othniel Kimaro, amewataka Watanzania kutoogopa kuchangia figo kwa ndugu zao wenye matatizo ya figo kwani kufanya hivyo wataokoa maisha ya ndugu zao.  <topic>: KITAIFA 